**Izvješće o nagradi „Mato Lovrak“ za 2021. godinu**

Za književnu nagradu „Mato Lovrak“ 2021. godine, koja se dodjeljuje za najbolji roman za mladež objavljen 2020. godine, dostavljeno je ukupno 20 naslova (abecedno, prema autorima):

1.Adlešić Pervan, Ivana: *Učim letjeti a nemam krila*, Školska knjiga, 2020.

2.Babić Višnjić, Snježana: *Povratak u Andautoniju*, Hrv. društvo knjiž. za djecu i mlade, 2020.

3.Bakarić, Vladimir: *Totem straha 2, Božićna pustolovina*, MH Vinkovci, 2020.

4.Butković, Krešimir: *Bok, Roko!*, Hrv. društvo knjiž. za djecu i mlade, 2020.

5.Flisar, Evald: *Pogledaj kroz prozor*, IBIS grafika , Zagreb, 2020.

6.Golub, Vlasta: *Pauline mačke*, IBIS grafika, Zagreb, 2020.

7.Grgičević, Andrijana: *Srcohvat*, Hrv. društvo knjiž. za djecu i mlade, 2020.

8.Guljašević Kuman, Ivana: *Druga najbolja*, Igubuka, Zagreb, 2020.

9.Končić Trlek, Elizabeta: *Pošta za Li*, Hrv. Društvo knjiž. za djecu i mlade, 2020.

10.Lice, Stjepan: *Krilata priča*, Alfa, 2020.

11.Martinac Kralj, Lada: *E, baš mi se pjeva!*, Ljevak, 2020.

12.Meandžija, Marija – Meandžija, Bojana: *Oyoo – rođen na cesti*, Alfa, 2020.

13.Pisac-Serezlija, Ana: *Glava u balunu*, Alfa, 2020.

14.Puh, Pepa (s mačjeg prevela): *Ma, šic!* Kreativna kuća, Krapina 2020.

15.Rundek, Melita: *Mirko i Glavoder*, Ljevak, 2020.

16.Sarkotić, Slavica: *Vrtovi duginih boja*, Alfa, 2020.

17.Šojat, Ivana: *Zmajevi koji ne lete*, Ljevak, 2020.

18.Tihi-Stepanić, Jasminka: *Gdje je Beata?*, Ljevak, 2020.

19.Zagoda, Tomislav: *Škola na rubu pameti*, Opus gradna, Zagreb, 2020.

20.Zubović, Sonja: *Belini brodovi*, Ljevak, 2020.

Povjerenstvo u sastavu uč. Lovorka Pralas, prof.dr.sc. Diana Zalar i prof. emer. Stjepan Hranjec (predsjednik) nakon rasprave izdvojilo je u uži izbor tri naslova: ***Vrtovi duginih boja*  Slavice Sarkotić, *Zmajevi koji ne lete* Ivane Šojat** i ***Gdje je Beata?*Jasminke Tihi-Stepanić**.

U raspravi se međutim dogodilo da su sva tri naslova ravnopravno konkurirala za nagradu. Povjerenstvo je stoga odlučilo da je nagrada dodijeli romanu

***Vrtovi duginih boja* Slavice Sarkotić,**

a da se za druga dva romana priloži poseban kraći osvrt.

**Obrazloženje za nagrađeni roman**

Na početku treba naglasiti da je spisateljica Slavica Sarkotić ponudila je izvrsno djelo, djelo koje zrači, odiše toplinom i ljubavlju. To nije djelo (omanji roman) samo za dječje čitateljsko oko, nego i kao nauk, kao primjer i starijima!

Pripovjedač je dječak Tihomir iz trećeg razreda. Živi u obitelji koju pored majke i oca čini sestra Anđela, osmašica s posebnim potrebama, ali i djed i baka, u zasebnoj kući u dvorištu. Iz grada su se k baki i djedu preselili u prigradsko naselje, na samo poradi mira nego i zbog blizine s prirodom. *Prednost je života na selu što je priroda blizu*, nema u tom tekstu samo lokalizacijsku semantičnost nego znatno više, kao dohvaćanje izvorne egzistencije, suživljenja s prirodom. Zato i dječakovo pitanje u brojnim solilokvijima (*Kad će ljudi već jednom naučiti živjeti s biljnim i životinjskim svijetom?)* izražava upravo to: ljubav i poštovanje prema prirodnom svijetu čija smo svi djeca, spontani, istinski život.

Autorica se odlučila za dječje motrište ponajprije zato da bi mogla otvoreno, naivno iskreno otvarati ili barem signalizirati neka pitanja koja zaokupljaju dječakova razmišljanja i osjećaje. Pa mu nije posve jasno završavaju li životinje u raju (*Imaju li one svoj raj?*), zašto susjedina kći koja radi na blagajni u trgovini mora raditi „petkom i svetkom“, a sin je pak morao „trbuhom za kruhom“ u Njemačku, mora li se događati „šoping-groznica“ prije važnijih blagdana i slično. Jasno, Slavica Sarkotić liku ne namjenjuje samo odgovore nego, po mjeri dječjega iskustva, putem njegovih zapažanja postavlja neka za njega važna pitanja.

Preko dječakovih monologa upoznajemo i članove njegove obitelji. U prvom je planu – to je jasno signalizirano podnaslovom – njegova sestra Anđela, djevojčica koja s naporom udovoljava školskim obvezama, ali je najviše zaljubljena u slikanje. Njime se potvrđuje pa napokon i doživljava priznanje na kraju, sve dakle zahvaljujući tajni koja se zove ljubav. Roditelji, majka zubarica i otac općinski službenik, manje-više statiraju na karakterološkom planu, no pozornost zaslužuju djed i baka. Već na toj razini očita je autoričina ljubav: u situaciji kad danas, u ovoj pandemiji, u nekim „naprednim“ zemljama starijima umjesto kisika daju morfij (!), u ovom djelu ne samo da dvoje nisu staraca pasivni, potisnuti sudionici, nego djeluju kao suprotagonisti. No oni nisu važni samo s gledišta strukture djela, nego i zbog posve određenoga svjetonazora.

Baka predstavlja tradiciju: ne samo što je osnivala folklorno mjesno društvo, nego živi narodni život, kao predana vjernica jedina u kući posti na Badnjak, pripravlja jelo za blagoslov već dan-dva prije, živi blisko s prirodom, poznaje gljive i razno bilje koje pripravlja za kućne napitke, majstorica je domaćih kolača, uporno gaji materinski *kaj,* no ponajprije je svjesna unučina stanja pa joj daruje svu pažnju i ljubav. Živeći tradiciju, suprotstavlja se i kćeri kad joj ona, primjerice, predbacuje da *djecu kvari džeparcem,* a baka odgovara: *A vi ne kvarite kad učite djecu kupovati na kredit?*

Djed se pomalo umorio od života, ali zato ipak vrlo živo komentira stvarnost sa susjedom, a još više ima kondiciju za peckanje s bakom, što nije ništa drugo nego pomalo neobično iskazivanje ljubavi.

Posebno su oboje izvrsno predstavljeni na govornom planu. Tako djed voli popratiti ili zaključiti misao kojom narodnom mudroslovicom, recimo, *Morat ćeš puno žganaca pojesti prije nego naučiš nešto o ljudima* ili takvi su *kao rogovi u vreći*, te vedrim doskočicama: *Sve su gljive jestive, ali neke samo jednom*. Te njihove govorne replike označavaju baštinu, to su narodna, hrvatska kondenzirana stoljeća i mudrost koja se prenosila s naraštaja na naraštaj, no koja će u ovim internetskim vremenima nažalost biti dotrgnuta; primjer u rukopisu daje nam se upravo u sudbini govora koji jedino baka rabi, ostali s djecom komuniciraju standardom „da im bude lakše u školi“.

Iznad svega je, međutim, važno naglasiti da upoznajemo cjelovitu obitelj u kojoj se živi u međusobnom poštivanju i ljubavi (slika podsjeća na Truhelkine *Zlatne danke*) te u poštivanju starijih, a tada je znatno lakše rješavati problem djeteta s posebnim potrebama. Uostalom, to je i najjednostavniji recept za sve takve obitelji danas!

No, taj kronikalni prikaz simpatične, prisne i drage obiteljske svakodnevnice, ta pripovjedačka rečenica treba imati svoju – točku. Nju u djelu utjelovljuje fra Rafael, bakin rođak. On je najavljen već na početku djela kada Tihomiru priopćava sržnu rečenicu: *Bolesna djeca spašavaju zdravu*, dakle ova prva izazivaju u drugih pozitivne osjećaje i stavove, spremnost na žrtvu, davanje. No tek u završnim rečenicama ovoga omanjega romana, kad je Tihomir očaran činjenicom da je od dijela sestrine nagrade za uspjeli likovni rad dobio bicikl, kad dakle kao dijete svodi to davanje na materijalnu gestu, fra Rafael objašnjava smisao gornje rečenice: *Ljubav je naše najveće dobro. Zato je želimo i prema njoj težimo. Znamo da postoji, ali nije nam vidljiva. Ona je tajna. A jednako tako je tajna da bolesna djeca spašavaju zdravu. Ja to vjerujem, ali nikad nisam vidio. A ipak je istina.*

Ispripovijedan krajnje pitkim diskursom primjerenim dječjem iskustvu, isto takvom strukturom, ovaj tekst je dojmljiva, topla i iskrena poruka o snazi ljubavi koja prožima sav naš život. Posvema je stoga ovo djelo zaslužilo da se nađe u rukama, ali i srcima malih, mladih čitatelja. No svakako i njihovih roditelja i baka i djedova, zbog temeljne svrhe kojoj književna riječ udovoljava: da otvara srca, da budi ljubav prema bližnjemu.

*prof. emer. Stjepan Hranjec*